钦定古今图书集成/理学汇编/学行典/第154卷 > 《闵子庙记》苏辙
## 钦定古今图书集成/理学汇编/学行典/第154卷 > 《闵子庙记》苏辙

历城之东五里，有丘焉，曰闵子之墓。坟而不庙，秩祀
不至，邦人不宁，守土之吏有将举焉而不克者。熙宁
七年，天章阁待制、右谏议大夫濮阳李公来守济南。
越明年，政修事治，邦之耋老相与来告曰：“此邦之旧，
有如闵子，而不庙食，岂不大阙公惟不知。苟知之，其
有不饬。”公曰：“噫信其不可以缓？”于是庀工为祠堂，且
使《春秋》修其尝事。堂成，具三献焉，笾豆有列，傧相有
位。百年之废，一日而举。学士大夫观礼祠下，咨嗟涕
洟。有言者曰：“惟夫子生于乱世，周流齐、鲁、宋、卫之闲，
无所不仕。”其弟子亦咸仕于诸国，宰我仕齐，子贡、冉
有、子游仕鲁，子路仕卫，子夏仕魏，弟子之仕者亦众
矣，然其称德行者四人，独仲弓尝为季氏宰，其上三
人皆未仕。季氏尝欲以闵子为费宰，闵子辞曰：“如有
复我者，则吾必在汶上矣。且以夫子之贤，犹不以仕
为污也。而三子之不仕独何与？”言未卒，有应者曰：“子
独不见夫适东海者乎？望之茫洋不知其边，即之汗
漫不测其深。其舟如蔽天之山，其帆如浮空之云，然
后履风涛而不偾，触蛟龙而不詟。”若夫以江河之舟
楫，而跨东海之难测，亦十里而返，百里而溺，不足以
经万里之害矣。方周之衰，礼乐崩弛，天下大坏，而有
欲救之，譬如涉海有甚焉者。今夫夫子之不顾而仕
者，则其舟楫之足恃也。诸子之汲汲而忘返，盖亦有
漏舟而将试焉，则亦随其力之所及而已矣。若夫三
子愿为夫子，而未能下顾诸子，而以为不足为也，是
以止而有待。夫子尝曰：“世之学柳下惠者，未有若鲁独居之男子，吾于三子亦云。”众曰：“然。”退而书之，遂刻
于石。